b'\n_START_ARTICLE_\nBrita Flander\n_START_PARAGRAPH_\nBrita Maria Flander (ent. Sir\xc3\xa9n, s. 17. joulukuuta 1957 Vaasa) on suomalainen muotoilija. Muotoilijana Flander tunnetaan etenkin lasiesineist\xc3\xa4\xc3\xa4n ja valaisimistaan._NEWLINE_Flander opiskeli teollista muotoilua ja valmistui taiteiden kandidaatiksi 1989. H\xc3\xa4n ty\xc3\xb6skenteli vuosina 1982\xe2\x80\x931984 Sisustustoimisto Carita Holthoerissa ja sen j\xc3\xa4lkeen freelancerina. 1980-luvulta h\xc3\xa4n on suunnitellut tuotteita muun muassa Skannolle, Artekille, Innojokille, Marimekolle ja Hackman-Iittalalle. _NEWLINE_Vuodesta 1987 Flander on osallistunut yhteisn\xc3\xa4yttelyihin Euroopassa ja Pohjois-Amerikassa. H\xc3\xa4nen t\xc3\xb6it\xc3\xa4\xc3\xa4n on muun muassa Suomen kansallismuseon, Designmuseon ja Suomen lasimuseon kokoelmissa. Ulkomaisista museoista h\xc3\xa4nen t\xc3\xb6it\xc3\xa4\xc3\xa4n ovat kokoelmiinsa ottaneet Pariisin Mus\xc3\xa9e des Arts D\xc3\xa9coratifs de Louvre, espanjalainen Fundacion Nacional del Vidrio, t\xc5\xa1ekkil\xc3\xa4inen Crystalex sek\xc3\xa4 Corning-lasimuseo Yhdysvalloissa._NEWLINE_Flander on tehnyt my\xc3\xb6s uniikkeja lasiteoksia, joihin kuuluu Helsingin Stockmannin lasikaton alle ripustettu 8\xc3\x9720 metrin kokoinen Iris. Tilausteoksia on syntynyt my\xc3\xb6s Ingvar Kamprad Designcentrumiin Lundin yliopistoon, tasavallan presidentin virka-asuntoon M\xc3\xa4ntyniemess\xc3\xa4, Sammonlahden kirkkoon Lappeenrannassa sek\xc3\xa4 Oulun tuomiokirkkoon._NEWLINE_Brita Flanderin aviomies on ravivalmentaja Erik Skutnabb. Flander on itsekin ajanut muutamia ravil\xc3\xa4ht\xc3\xb6j\xc3\xa4 vuodessa, ja perheell\xc3\xa4 on oma hevostalli K\xc3\xa4rk\xc3\xb6l\xc3\xa4ss\xc3\xa4.'